Lögreglan rannsakar manndráp á Landspítalanum. Kona á sextugsaldri situr í gæsluvarðhaldi eftir að kona, einnig á sextugsaldri, lést á einni af deildum Landspítalans um miðjan mánuðinn. Talið er að andlát hennar hafi borið að með saknæmum hætti.
Lögreglan sendi frá sér tilkynningu í morgun eftir að fréttastofa óskaði eftir upplýsingum um málið. Á miðvikudaginn var kona úrskurðuð í vikulangt gæsluvarðhald á grundvelli rannsóknarhagsmuna. Rannsókninni miðar vel segir í tilkynningunni. Margeir Sveinsson, aðstoðaryfirlögregluþjónn miðlægrar rannsóknardeildar vildi ekki segja hvort að málið sé rannsakað sem manndráp af gáleysi eða ásetningi. Allar hliðar séu til skoðunar. Krufningu er lokið en niðurstöður hennar liggja ekki fyrir. Að öðru leiti vildi hann ekki tjá sig um rannsókn málsins.
Samkvæmt heimildum fréttastofu var konan sjúklingur á geðdeild Landspítalans við Hringbraut þegar hún lést og konan sem sætir gæsluvarðhaldi starfsmaður á deildinni. Heimildir fréttastofu herma að konan hafi kafnað og að atvikið hafi átt sér stað í matartíma. Í tilkynningu frá Landspítala nú laust fyrir hádegi segir að Landspítali hafi tilkynnt lögreglu og landlækni um andlátið. Málið sé til rannsóknar og hvorki starfsmenn né stjórnendur muni tjá sig um það, né staðfesta upplýsingar á meðan það er til meðferðar hjá þar til bærum yfirrvöldum.
Lögreglan rannsakar manndráp á Landspítalanum. Kona á sextugsaldri situr í gæsluvarðhaldi, grunuð um að hafa orðið konu að bana á spítalanum. Ekki liggur fyrir hvort að það var af ásetningi eða gáleysi. 